ማዕከሉ  ከጥቂት ማስተካከያዎች ውጪ አገልግሎቱን ሙሉ በሙሉ እየሰጠ መሆኑን አስታወቀ
አዲስ አበባ፡- በኮሮና ቫይረስ ምክንያት ከጥቂት ማስተካከያዎች ውጪ ሁሉንም የሕክምና አገልግሎቶች ሳይቆራረጡ እየሰጠ እንደሚገኝ የአለርት ማዕከል አስታወቀ። 
የአለርት ማዕከል የሕዝብ ግንኙነት ዳይሬክቶሬት ዳይሬክተር አቶ ዓለምሰገድ ጫኔ በተለይም ለአዲስ ዘመን እንደገለፁት፤ ሪፈር ተፅፎላቸው ወደ ማዕከሉ የሚመጡ ታካሚዎች የሚፈልጉትን አገልግሎት ሙሉ በሙሉ እያገኙ ናቸው። መጠነኛ ማስተካከያዎች ብቻ ተደርገዋል።
ለታካሚዎች ደህንነት ሲባል ማዕከሉ የማታውን የሕክምና አገልግሎት ከማቆሙና ተመላላሽ ሕክምና የሚያደርጉ ታካሚዎችም በረጅም ቀጠሮ እንዲስተናገዱ ከመደረጉ ውጪ የእናቶችና ሕፃናት፣ የወሊድና ሌሎችም መደበኛ የሕክምና አገልግሎቶች ሳይቆራረጡ እየተሰጡ እንደሚገኙ ዳይሬክተሩ ገልጸዋል። በተመሳሳይ የድንገተኛ አደጋ ሕክምና አገልግሎትም በመደበኛነት ለሃያአራት ሰዓታት እየተሰጠ እንደሚገኝ ጠቁመዋል። 
አገልግሎቱን ፈልገው ወደ ማዕከሉ ለሚመጡ ታካሚዎች በየቀኑ የኮሮና ቫይረስ ምርመራ እንደሚደረግም የጠቀሱት ኃላፊው፤ ቫይረሱ አለባቸው ተብለው ለሚጠረጠሩ ሰዎች ራሱን የቻለ የማቆያ ክፍል መዘጋጀቱን አስታውቀዋል። እስካሁን በተደረገ ምርመራም ሁለት ለማስታመም እና አንድ ለመታከም የመጡ ሰዎች የኮሮና ቫይረስ እንዳለባቸው መረጋገጡን ገልፀዋል። 
አስታማሚዎችና ታካሚዎች ለበሽታው ያላቸውን ተጋላጭነት ለመቀነስና በማዕከሉ የሚታዩ አላስፈላጊ የሰዎች መሰባሰቦችን ለማስወገድ ሲባል ማዕከሉ የአስታማሚዎች መግቢያ ካርድ በማዘጋጀት እያስተናገደ እንደሚገኝና በር ላይ ያለውን ቁጥጥር ማጥበቁንም ዳይሬክተሩ ተናግረዋል። 
ማዕከሉ ለኮሮና ቫይረስ ተጋላጭ በመሆኑና በታካሚው ዘንድ በሽታው ሊይዘኝ ይችላል ወይም በሽታው ከተገኘብኝ በሕክምና ማዕከሉ ውስጥ ያገሉኛል የሚል ጥርጣሬ በመኖሩ ለሕክምና ወደማዕከሉ የሚመጡ ሰዎች ቁጥር ግን እየቀነሰ መምጣቱን ዳይሬክተሩ አያይዘው አንስተዋል።
አዲስ ዘመን ሰኔ 2/2012አስናቀ ፀጋዬ